**Vejledning til Tag en bog med-aktivitet**

Formålet med aktiviteten er at få indblik i elevernes læsning og læseinteresser og at opbygge en fælles læsekultur, hvor eleverne taler sammen om bøger og inspirerer hinanden. Når du kender elevernes læseinteresser og læsekompetencer, kan du fremadrettet lettere anbefale læsestof og differentiere undervisningen.

Hvis du har haft et grundigt overleveringsmøde med børnehaveklasselederen eller en pædagog, der kender elevernes læsekompetencer godt fra børnehaveklassen, kan du sætte aktiviteten i gang som en ugentlig tilbagevendende tradition fra skoleårets begyndelse. Den viden, du får gennem denne aktivitet, bør suppleres med viden fra eventuelle test.

Aktiviteten kræver forældreinvolvering. Hvis du har elever, der ikke har mulighed for at medbringe en bog hjemmefra, skal du sørge for, at disse elever kan finde en bog på biblioteket/ i klassens bogsamling i stedet.

Forslag til, hvad man kan forberede sammen med eleverne:

* Man skal fortælle, hvad bogens titel er, og hvem forfatteren er.
* Hvis man kan, skal man læse et lille stykke op, som man synes er godt, ellers skal man fortælle om det.
* Man skal fortælle om en eller flere illustrationer – og knytte dem til bogens handling eller emne.
* Man skal genfortælle handlingen, hvis der er en handling. Hvis det er en fagbog, skal man fortælle om emnet og nogle aspekter af det.
* Hvis bogen handler om noget, som man ikke tror, klassekammeraterne kender til, skal man forklare det for dem.

Vejledning til iagttagelsesskema:

* Husker eleven at nævne titel og forfatter? Ved eleven, hvad det er?
* Oplæsning: Læser eleven med forståelse/ flydende? Fx husker pauser.
* Genlæsning: Retter eleven sig selv/ overvåger egen læsning?
* Genfortælling af hele bogen (hvem, hvor, hvad)
* Bruges der fagord i præsentationen (der har med bøger at gøre, fx forfatter, forlag, titel, kapitel, side, illustration osv.)
* Nye ord (forklarer eleven nye ord for klassen)
* Hvad siger elevens præsentation om ’læsekulturen’ i hjemmet?

Du udfylder skemaet, mens eleven præsenterer.

Du kan afvikle aktiviteten i plenum i klassen eller i grupper. Hvis du afvikler aktiviteten i plenum, skal du overveje, hvor mange elever, der kan præsentere efter hinanden. Plenumaktiviteter, hvor en elev er i centrum, kan virke passiverende på andre og overvældende for den, der skal præsentere. Hvis du afvikler aktiviteten i grupper, kan det være en fordel at inddele grupperne efter forventet læseniveau.